Sag T-326/07 R

Cheminova A/S m.fl.

mod

Kommissionen for De Europæiske Fællesskaber

»Særlige rettergangsformer — direktiv 91/414/EØF — begæring om udsættelse af gennemførelsen — formaliteten — ikke uopsættelighed«

Kendelse afsagt af Rettens præsident den 4. december 2007 II - 4881

Sammendrag af kendelse

I forbindelse med en begæring om foreløbige forholdsregler er behandlingen af spørgsmålet om hovedsagens antagelse til realitetsbehandling nødvendigvis summarisk, henset til uopsætteligheden af sagen om foreløbige forholdsregler. Spørgsmålet om hovedsagens antagelse til realitetsbehandling kan nemlig kun vurderes ud fra en umiddelbar betragtning, idet målet er at undersøge, om sagsøgeren har fremlagt tilstrækkelige oplysninger til, at det umiddelbart kan konkluderes, at en realitetsbehandling af hovedsagen ikke er helt udelukket. Retten bør alene afvise sagen om foreløbige forholdsregler, hvis det helt kan udelukkes, at hovedsagen kan antages til realitetsbehandling. Såfremt der blev truffet afgørelse om formaliteten allerede under sagen om de foreløbige forholdsregler, når en realitetsbehandling ikke er helt udelukket fra en umiddelbar betragtning, ville det reelt foregribe Rettens afgørelse vedrørende hovedsagen. Hvad angår en begæring om foreløbige forholdsregler, der er tilknyttet et søgsmål med påstand om annullation af beslutning 2007/389 om afvisning af at optage malathion i bilag I til direktiv 91/414 og om tilbagekaldelse af godkendelser af plantebeskyttelsesmidler, der indeholder dette stof, kan det ikke umiddelbart udelukkes, at en sagsøger, der som anmelder af malathion har deltaget i vurderingsproceduren for et aktivstof i henhold til direktivet, og som er omfattet af de procesgarantier, der er fastsat i de relevante bestemmelser, er umiddelbart og individuelt berørt af nævnte beslutning som omhandlet i artikel 230, stk. 4, EF, og at den hovedsag, sagsøgeren har anlagt, kan antages til realitetsbehandling. De øvrige sagsøgere kan ikke anses for individuelt berørt af beslutning 2007/389, der udelukkende er rettet til medlemsstaterne, idet de på ingen måde er individualiseret som følge af egenskaber, der er særlige for dem, men er berørt på samme måde som alle de andre sælgere og brugere af malathion, der befinder sig i samme situation, eftersom beslutningen ikke indeholder konkrete elementer, der leder til den konklusion, at den er vedtaget med henblik på deres særlige situation. Det forekommer således, at disse sagsøgere udelukkende på grundlag af deres objektive egenskab som erhvervsdrivende, der er omfattet af nævnte beslutning, kunne gøre gældende at være berørt af beslutningen. Dette er dog ikke tilstrækkeligt til at være individuelt berørt i henhold til artikel 230, stk. 4, EF. Der findes desuden talrige andre virksomheder end sagsøgerne, der også sælger og anvender malathion, og som således har markedsføringsrettigheder i lighed med sagsøgerne. Det følger heraf, at sagsøgerne, ud over anmelderen, ikke kan få realitetsbehandlet deres argumentation vedrørende deres egne, individuelle forhold med henblik på at fastslå, om der foreligger uopsættelighed inden for rammerne af en sag om foreløbige forholdsregler, hvorfor de heller ikke kan få realitetsbehandlet en sådan begæring om foreløbige forholdsregler. (jf. præmis 44, 45, 47, 58, 59 og 64)

I henhold til artikel 104, stk. 2 og 3, i Rettens procesreglement skal en begæring om foreløbige forholdsregler bl.a. angive de faktiske og retlige grunde til, at den begærede foreløbige forholdsregel umiddelbart forekommer berettiget, og den skal indleveres ved særskilt dokument og opfylde de i procesreglementets artikel 43 og 44 fastsatte betingelser. I den forbindelse skal en begæring om foreløbige forholdsregler i sig selv gøre det muligt for sagsøgte at forberede sine bemærkninger og for Retten at træffe afgørelse vedrørende begæringen, i givet fald uden at råde over andre oplysninger, og de væsentlige faktiske og retlige omstændigheder, som begæringen er baseret på, skal fremgå sammenhængende og forståeligt af selve begæringen. (jf. præmis 65 og 66)